གཉིས་པ་ཤར་གྱི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ཤར་གཡུང་དྲུང་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་རིག་པའི་ཁུ་བྱུག་མཚོན་པར་གསུངས།གསང་མཆོག་རིག་པའི་ཁུ་བྱུག་ཅེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ།ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ།རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་གཏི་མུག་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།བདུད་རང་སར་དག་པའི་དབང་དུ་བྱས་ན་མ་རིག་པ་འཁྲུལ་པ་སྐྱེ་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཁམས་ལ་སྦྱར་ན་ཁམས་ལྔ་ལས་མཚེར་པ་སའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཡེ་ཤེས་ལ་སྦྱར་ན་སྒྲིབ་བྱེད་མེད་པར་འོད་གསལ་གྱི་རང་བཞིན་དུ་གནས་པའི་མེ་ལོང་ལྟ་བུའི་ཡེ་ཤེས་གསལ་ལ་རྟོག་པ་རྡུལ་ཙམ་མེད་པའི་ཡེ་ཤེས་དེ་དང་།ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བདུན་པ་རིག་པའི་ཐིག་ལེ་གསལ་ལ་རང་བཞིན་མེད་པ་དེ་དང་།ཞིང་ཁམས་ལ་སྦྱར་ན་འགྱུར་མེད་གཡུང་དྲུང་གི་སྐུ་རུ་གནས་ཤིང་འཛིན་ཆགས་ཞེན་གསུམ་གྱིས་སྟོང་པའི་ཀུན་བཟང་གི་དགོངས་པ་དེ་ལ་རང་བཞིན་ལྷུན་གྲུབ་ཀྱི་ཡེ་ཤེས་མངོན་པར་ཤར་བས་ཤར་གཡུང་དྲུང་རིགས་ཀྱི་ཞིང་ཁམས་དེ་ཉིད་དང་།རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན།མཚན་དང་དཔེ་བྱད་ལྡན་པའི་སྐུ་ཡི་ངོ་བོར་གནས་པ་ཡབ་གསང་མཆོག་རིག་པའི་ཁུ་བྱུག་སྐུ་མདོག་མཐིང་ནག་ཞལ་གཅིག་ཕྱག་བཞི་པ།ནོར་བུ་རིན་པོ་ཆེ་ཡི་ཐོར་གཙུགགཡུང་དྲུང་གི་དཔྲལ་རྒྱན།རིན་པོ་ཆེ་ཡི་རྩེར་ཕྲན།ཨུད་དཔལ་གྱི་སྙན་ཆ།ཁྲོ་བོའི་ཞལ་རས་ལ།ཡེ་ཤེས་ཀྱི་སྤྱན་གསུམ་བསྒྲད་པ།གཡོ་བའི་སྨིན་མ་བསྐྱོད་པ།ཚངས་པའི་སྙན་གདེང་བ།ཁྲོས་པའིཤངས་སྤོར་བ།འཇིགས་པའི་ཞལ་གདང་བ།རྣོ་དབལ་གྱི་མཆེ་བ་གཙེགས་པ།དྲག་པོའི་ལྗགས་རློབས་པ།བསྐལ་པའི་འདུ་འཕྲོ་འདྲ་བའི་ཨག་ཚོམ་ཅན།སྐུ་སྟོད་ཆེ་བརྗིད་རོལ་བའི་ཁྲོ་ཚུལ་ལ།བདུད་ཀྱི་གཡང་གཞི་དང་།ཐོད་པའི་ཕྲེང་བ་དང་།རུས་པའི་རྒྱན་གྱིས་བརྒྱན་པ།ཕྱག་གཡས་པ་གཉིས་ན་ཤེས་རབ་ཀྱི་རལ་གྲི་དང་ཐབས་ཀྱི་མདའ་གཞུ་བསྣམས་པ།གཡོན་པ་གཉིས་ན་ཡེ་ཤེས་ཀྱི་གར་གདུང་དང་ཟོ་བོ་སྦར་ཤད་བསྣམས་པ།དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ།ཞབས་གཉིས་གཡས་བརྐྱངས་གཡོན་བསྐུམས་པས་མ་རིག་འཁྲུལ་པའི་བདུད་དང་སྐྱེ་བའི་བདུད་མོ་མནན་ཏེ་གླང་ཆེན་གྱི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ།རྩལ་ཤར་གྱི་དབང་དུ་བྱས་པའི་གསང་མཆོག་རིག་པའི་ཁུ་བྱུག་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།